钦定古今图书集成/理学汇编/学行典/第267卷 > 张友正
## 钦定古今图书集成/理学汇编/学行典/第267卷 > 张友正

按《避暑录话》：张友正，邓公之少子，少喜学书，不出仕，
有别业价三百万，尽鬻以买纸，笔迹高简，有晋宋人
风味。尤工于草书，故庐在甜水巷，一日弃去，从水柜
街僦小屋，与染公为邻。或问其故，答曰：“吾欲假其缣
素学书耳。”于是与约，凡有欲染皂者，先假之一端，酬
二百金，如是日书数端。米元章书自得于天资，然自
“少至老，笔未尝停。有以纸饷之者，不问多寡，入手即
书，至尽乃已。”元祐末，知雍丘县。苏子瞻自扬州召还，
乃具饭邀之。既至，则对设长案，各以精笔佳纸三百
列其上，而置馔其傍。子瞻见之，大笑就坐。每酒一行，
即申纸共作字，一二小史磨墨，几不能供。薄暮，酒行
既终，纸亦尽，乃更相易携去。俱自以为平日书莫及
也。友正既未尝仕，其性介，多不与人通，故其书知之
者少，但不逮元章耳。